CELEX: 
Language: mt
Date: 2019-03-13 00:00:00
Title: REGOLAMENT DELEGAT TAL-KUMMISSJONI (UE) .../... li jemenda r-Regolament Delegat tal-Kummissjoni [C(2019)1841 tat-12 ta’ Marzu 2019] li jissupplementa d-Direttiva 2003/87/KE tal-Parlament Ewropew u tal-Kunsill fir-rigward tal-funzjonament tar-Reġistru tal-Unjoni fir-rigward tal-funzjonament tar-Reġistru tal-Unjoni skont ir-Regolament (UE) 2018/842 tal-Parlament Ewropew u tal-Kunsill

MEMORANDUM TA’ SPJEGAZZJONI
            
            
               1.IL-KUNTEST TAL-ATT DELEGAT
            
            
               Ir-Regolament dwar il-Qsim tal-Isforz (‘Effort Sharing Regulation’ - ESR)
                  1
               , li jissostitwixxi d-Deċiżjoni dwar il-Qsim tal-Isforz, ġie adottat fit-30 ta’ Mejju 2018. L-Artikolu 12 tal-ESR jagħti lill-Kummissjoni d-dritt li tadotta Regolament dwar ir-Reġistru permezz ta’ att delegat sabiex tagħmel possibbli l-kontabbiltà preċiża tat-tranżazzjonijiet u l-imblukkar tagħhom f’każ ta’ irregolaritajiet. 
            
            
               Għall-kontabbiltà tat-tranżazzjonijiet skont l-ESR, ir-Regolament ġdid dwar ir-Reġistru għandu jibni fuq il-kunċetti eżistenti użati fir-Regolament dwar ir-Reġistru 389/2013
                  2
                għall-kontabbiltà skont id-Deċiżjoni dwar il-Qsim tal-Isforzi, li tkopri l-perjodu mill-2013 sal-2020. Huwa juża l-istess kunċett ta’ unitajiet (Allokazzjonijiet ta’ Emissjonijiet Annwali – AEAs), li, b’mod simili għar-Regolament attwali dwar ir-Reġistru, ma jistgħux jinżammu barra mill-Kontijiet tal-ESR u tal-LULUCF. Madankollu, il-kontijiet tal-ESD u tal-ESR huma separati minn xulxin – l-AEAs ma jistgħux jiġu ttrasferiti bejn il-kontijiet tal-ESD u tal-ESR. 
            
            
               Ir-regoli tar-Reġistru għall-Qsim tal-Isforz għandhom jiġu adattati sabiex iqisu l-elementi ġodda introdotti mill-ESR. Kuntrarju għall-ESD, l-ESR ma jippermettix l-użu ta’ krediti internazzjonali għall-konformità. Elementi ġodda ewlenin oħrajn li jirriżultaw mir-Regolament għall-Qsim tal-Isforz il-ġdid, u li jeħtieġ ikunu riflessi fir-Reġistru huma kontroll ta’ konformità kull ħames snin minflok kontrolli annwali, l-introduzzjoni ta’ żewġ flessibbiltajiet ġodda mal-ETS tal-UE u mal-LULUCF (Użu tal-Art, Tibdil fl-Użu tal-Art u l-Forestrija), kif ukoll riżerva ta’ sikurezza ġdida għall-finijiet ta’ konformità. Filwaqt li l-flessibbiltà tal-ETS ma twassalx għal trasferimenti ta’ unitajiet minn kontijiet tal-ETS għal kontijiet tal-ESR fi ħdan ir-Reġistru, il-flessibbiltà tal-LULUCF u l-possibbiltà li jintużaw AEAs sabiex tintlaħaq konformità mar-regolament dwar il-LULUCF jeħtieġu tali trasferibbiltà. Dan għandu impatt fuq is-sekwenzar taż-żewġ proċessi ta’ konformità fir-Reġistru. Fl-aħħar nett, hemm dispożizzjonijiet li jiżguraw l-għeluq kif suppost tal-kontijiet tal-ESD, inkluż li kwalunkwe defiċit li jifdal fil-kontijiet tal-ESD jirriżulta fi tnaqqis korrispondenti ta’ AEAs mill-kontijiet tal-ESR.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Il-Kummissjoni waqqfet il-Grupp ta’ Esperti tal-Politika dwar it-Tibdil fil-Klima fis-27 ta’ Marzu 2018. Għat-tħejjija ta’ dan ir-Regolament Delegat, saru laqgħat tal-Grupp ta’ Esperti tal-Politika dwar it-Tibdil fil-Klima fit-3 ta’ April 2018, fit-18 ta’ Mejju 2018, fil-11 u t-12 ta’ Ġunju 2018 u fit-3 ta’ Lulju 2018.
            
            
               Id-dokumenti rilevanti għal-laqgħat ġew trażmessi simultanjament lill-Parlament Ewropew u lill-Kunsill, kif previst fil-Fehim Komuni dwar l-Atti Delegati anness mal-Ftehim Interistituzzjonali dwar it-Tfassil Aħjar tal-Liġijiet
                  3
               . L-osservazzjonijiet espressi mill-grupp ta’ esperti tqiesu fit-tħejjija tal-abbozz ta’ Regolament Delegat. 
            
            
               Barra minn hekk, il-feedback li ngħata online dwar it-test tar-Regolament Delegat inġabar fil-portal tar-Regolamentazzjoni Aħjar għal erba’ ġimgħat bejn id-9 ta’ Jannar u s-6 ta’ Frar 2019. Ingħataw tmien kontribuzzjonijiet - minn awtoritajiet pubbliċi (6), istituzzjoni tar-riċerka (1) u kumpanija ta’ konsulenza (1). Xi kummenti għenu biex ikomplu jtejbu ċ-ċarezza tat-test. 
            
            
               Tqajmu żewġ elementi ġodda fil-feedback online:
            
            
               ·Il-kunċett tal-kontijiet ta’ flessibilità tal-ESR addizzjonali eżentati mir-regoli standard ta’ konformità ma setax jiġi aċċettat billi dan iffisser li l-limiti dwar l-użu tal-flessibilitajiet maqbula mill-koleġiżlaturi fl-Artikolu 5 tal-ESR jiġu de facto maqbuża; ta’ min ifakkar ukoll li sakemm dawk il-limiti jiġu rispettati, ir-regoli preżenti jipprovdu lill-Istati Membri b’libertà konsiderevoli dwar kif joperazzjonalizzaw kwalunkwe mekkaniżmu bbażat fuq il-proġetti; 
            
            
               ·Il-proposta għat-trasparenza tal-prezzijiet fit-trasferimenti AEA ma taqax fl-ambitu ta’ dan l-att delegat, iżda tista’ tiġi adottata f’att ta’ implimentazzjoni taħt ir-Regolament dwar il-Governanza
                  4
               , billi dak ir-Regolament jistabbilixxi r-rekwiżiti ta’ rappurtar tal-Istati Membri għall-ESR.
            
            
               Il-kummenti l-oħra li waslu kien fihom argumenti simili għal dawk li diġà tressqu matul id-diskussjonijiet estensivi fil-Grupp ta’ Esperti tal-Politika dwar it-Tibdil fil-Klima. Għaldaqstant, wara li analizzat il-kummenti li waslu, il-Kummissjoni ma għamlitx bidliet lir-Regolament Delegat minbarra xi titjib lit-test. 
            
            
               3.ELEMENTI ĠURIDIĊI TAL-ATT DELEGAT
            
            
               Il-proposta fiha kapitolu 1 tat-Titolu IIa, li għandu jiddaħħal fir-Regolament ġdid dwar ir-Reġistru tal-Unjoni, dwar “Tranżazzjonijiet skont ir-Regolament (UE) 2018/842” (ESR). L-Artikoli 59a sa 59c ikopru l-ħolqien ta’ AEAs u t-trasferiment tagħhom għall-Kontijiet ta’ Konformità tal-ESR tal-Istati Membri. L-Artikoli 59d sa 59f jiddefinixxu żewġ mumenti ewlenin għal kull Kont ta’ Konformità tal-ESR – kalkolu tal-bilanċ u determinazzjoni tal-figura tal-istatus ta’ konformità. L-Artikoli 59h sa 59m u l-Artikolu 59r jimplimentaw l-Artikoli 5 sa 7 tal-ESR dwar l-użu tal-flessibbiltajiet. L-Artikoli 59n sa 59p jistabbilixxu r-regoli għar-riżerva tas-sikurezza, bl-implimentazzjoni tal-Artikolu 11 tal-ESR. L-Artikolu 59g jimplimenta l-Artikolu 9 tal-ESR, jiġifieri x’jiġri jekk l-Istat Membru ma jikkonformax mal-obbligi tiegħu skont l-ESR. 
            
            
               L-Artikolu 59q jimplimenta l-Artikoli 6(3) u 10 tal-ESR dwar l-aġġustamenti possibbli tal-AEA. L-Artikolu 59s jittratta t-trasferimenti mibdija bi żball. L-Artikolu 27a ġdid propost jistabbilixxi regoli għall-għeluq tal-Kontijiet ta’ Konformità tal-ESR.
            
            
               L-Artikolu 88 tar-Regolament ġdid dwar ir-Reġistru tal-Unjoni jiżgura li, sal-2023, ir-Reġistru jiġġestixxi wkoll, simultanjament mal-kontijiet tal-ESR, il-kontijiet eżistenti tal-ESD skont ir-Regolament tal-Kummissjoni 389/2013.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 13.3.2019
            
         
         
            
               li jemenda r-Regolament Delegat tal-Kummissjoni [C(2019)1841 tat-12 ta’ Marzu 2019] li jissupplementa d-Direttiva 2003/87/KE tal-Parlament Ewropew u tal-Kunsill fir-rigward tal-funzjonament tar-Reġistru tal-Unjoni fir-rigward tal-funzjonament tar-Reġistru tal-Unjoni skont ir-Regolament (UE) 2018/842 tal-Parlament Ewropew u tal-Kunsill
               
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) 2018/842 tal-Parlament Ewropew u tal-Kunsill tat-30 ta’ Mejju 2018 dwar it-tnaqqis annwali vinkolanti tal-emissjonijiet ta’ gassijiet serra mill-Istati Membri mill-2021 sal-2030 li jikkontribwixxi għall-azzjoni klimatika biex jiġu onorati l-impenji li saru fil-Ftehim ta’ Pariġi, u li jemenda r-Regolament (UE) Nru 525/2013
                  5
               , u b’mod partikolari l-Artikolu 12(1) tiegħu,
            
            
               Billi:
            
            
               (1)Ir-Regolament Delegat tal-Kummissjoni [C(2019)1841 tat-12 ta’ Marzu 2019] li jissupplementa d-Direttiva 2003/87/KE tal-Parlament Ewropew u tal-Kunsill fir-rigward tal-funzjonament tar-Reġistru tal-Unjoni
                  6
                jistabbilixxi r-regoli għall-funzjonament tar-Reġistru tal-Unjoni, stabbilit skont id-Direttiva 2003/87/KE tal-Parlament Ewropew u tal-Kunsill
                  7
               .
            
            
               (2)L-operazzjonijiet kollha meħtieġa fir-rigward tal-perjodu ta’ konformità bejn l-2013 u l-2020 għandhom jitlestew f’konformità mar-regoli stipulati fir-Regolament tal-Kummissjoni (UE) 389/2013
                  8
               . Billi d-Deċiżjoni Nru 406/2009/KE tal-Parlament Ewropew u tal-Kunsill
                  9
                tistabbilixxi r-regoli għall-perjodu ta’ konformità 2013-2020, inkluż dwar l-użu ta’ krediti internazzjonali ġġenerati skont il-Protokoll ta’ Kyoto, dak ir-Regolament ser ikompli japplika għal dawk l-operazzjonijiet sal-1 ta’ Lulju 2023, li huwa t-tmiem tal-perjodu addizzjonali għall-issodisfar tal-impenji skont it-tieni perjodu ta’ impenn tal-Protokoll ta’ Kjoto. Sabiex tiġi pprovduta ċarezza dwar ir-regoli li japplikaw għall-operazzjonijiet kollha relatati mal-perjodu ta’ konformità bejn l-2013 u l-2020 f’konformità mad-Deċiżjoni Nru 406/2009/KE, minn naħa, u r-regoli li japplikaw għall-operazzjonijiet kollha relatati mal-perjodu ta’ konformità bejn l-2021 u l-2030 f’konformità mar-Regolament (UE) 2018/842, min-naħa l-oħra, il-kamp ta’ applikazzjoni ta’ dawk id-dispożizzjonijiet tar-Regolament (UE) 389/2013 li jkomplu japplikaw, wara d-dħul fis-seħħ tar-Regolament preżenti, għall-operazzjonijiet relatati mal-perjodu ta’ konformità bejn l-2013 u l-2020, ser ikun limitat għal dak l-iskop. 
            
            
               (3)Ir-Regolament (UE) 2018/842 jistabbilixxi obbligi għall-Istati Membri fir-rigward tal-kontribuzzjonijiet minimi tagħhom għall-perjodu mill-2021 sal-2030 sabiex jissodisfaw il-mira tal-Unjoni li tnaqqas l-emissjonijiet tagħha ta’ gassijiet b’effett ta’ serra bi 30 % taħt il-livelli tal-2005 fl-2030. 
            
            
               (4)L-Artikolu 12 tar-Regolament (UE) 2018/842 jistabbilixxi li l-kontabbiltà preċiża tat-tranżazzjonijiet skont dak ir-Regolament għandha tiġi żgurata fir-Reġistru tal-Unjoni.
            
            
               (5)Jenħtieġ li jinħarġu unitajiet ta’ allokazzjoni tal-emissjonijiet annwali fil-Kontijiet ta’ Konformità tal-Istati Membri għall-konformità mal-obbligi skont ir-Regolament (UE) 2018/842 (‘Kontijiet ta’ Konformità tal-ESR’) stabbiliti fir-Reġistru tal-Unjoni skont ir-Regolament Delegat tal-Kummissjoni [C(2019)1841 tat-12 ta’ Marzu 2019, li jissupplementa d-Direttiva 2003/87/KE tal-Parlament Ewropew u tal-Kunsill fir-rigward tal-funzjonament tar-Reġistru tal-Unjoni], fi kwantitajiet iddeterminati skont l-Artikolu 4(3) u l-Artikolu 10 tar-Regolament (UE) 2018/842. L-unitajiet ta’ allokazzjoni tal-emissjonijiet annwali għandhom jinżammu biss fil-Kontijiet ta’ Konformità tal-ESR fir-Reġistru tal-Unjoni. 
            
            
               (6)Ir-Reġistru tal-Unjoni għandu jippermetti l-implimetazzjoni taċ-ċiklu ta’ konformità skont ir-Regolament (UE) 2018/842 billi jipprovdi l-proċessi għall-introduzzjoni fil-Kontijiet ta’ Konformità tal-ESR tad-data riveduta annwali dwar l-emissjonijiet ta’ gassijiet b’effett ta’ serra, għad-determinazzjoni tal-figura tal-istatus ta’ konformità għal kull Kont ta’ Konformità tal-ESR tal-Istat Membru għal kull sena ta’ perjodu ta’ konformità partikolari u, fejn meħtieġ, għall-applikazzjoni tal-fattur skont l-Artikolu 9(1)(a) tar-Regolament (UE) 2018/842. 
            
            
               (7)Ir-Reġistru tal-Unjoni għandu jiżgura wkoll il-kontabbiltà preċiża tat-tranżazzjonijiet skont l-Artikoli 5, 6, 7 u 11 tar-Regolament (UE) 2018/842.
            
            
               (8)Għaldaqstant, ir-Regolament Delegat tal-Kummissjoni [C(2019)1841 tat-12 ta’ Marzu 2019] li jissupplementa d-Direttiva 2003/87/KE tal-Parlament Ewropew u tal-Kunsill fir-rigward tal-funzjonament tar-Reġistru tal-Unjoni jenħtieġ li jiġi emendat skont dan,
            
            
               ADOTTAT DAN IR-REGOLAMENT:
            
            
               Artikolu 1
            
            
               Għaldaqstant, ir-Regolament Delegat tal-Kummissjoni [C(2019)1841 tat-12 ta’ Marzu 2019] li jissupplementa d-Direttiva 2003/87/KE tal-Parlament Ewropew u tal-Kunsill fir-rigward tal-funzjonament tar-Reġistru tal-Unjoni huwa emendat skont dan: 
            
            
               (1)fil-konsiderazzjonijiet, jiżdied it-test li ġej: 
            
            
               “Wara li kkunsidrat ir-Regolament (UE) 2018/842 tal-Parlament Ewropew u tal-Kunsill tat-30 ta’ Mejju 2018 dwar it-tnaqqis annwali vinkolanti tal-emissjonijiet ta’ gassijiet serra mill-Istati Membri mill-2021 sal-2030 li jikkontribwixxi għall-azzjoni klimatika biex jiġu onorati l-impenji li saru fil-Ftehim ta’ Pariġi, u li jemenda r-Regolament (UE) Nru 525/2013* u, b’mod partikolari, l-Artikolu 12(1) tiegħu,
            
            
               ___________________
            
            
               * ĠU L 156, 19.6.2018. p. 26.”;
            
         
         
            
               (2)fl-Artikolu 2, jiżdied il-paragrafu li ġej:
            
            
               “Dan ir-Regolament japplika wkoll għall-unitajiet ta’ allokazzjoni tal-emissjonijiet annwali (AEA).”;
            
            
               (3)L-Artikolu 3 huwa emendat kif ġej:
            
            
               (a)il-punt (12) huwa sostitwit b’dan li ġej:
            
            
               “(12) “tranżazzjoni” tfisser proċess fir-Reġistru tal-Unjoni li jinvolvi t-trasferiment ta’ kwota jew unità ta’ allokazzjoni tal-emissjonijiet annwali minn kont wieħed għal kont ieħor;”
            
            
               (b)jiżdiedu l-punti (23) u (24) li ġejjin:
            
            
               “(23) “perjodu ta’ konformità tal-ESR” tfisser il-perjodu mill-1 ta’ Jannar 2021 sal-31 ta’ Diċembru 2030, li matulu l-Istati Membri għandhom jillimitaw l-emissjonijiet ta’ gassijiet b’effett ta’ serra tagħhom skont ir-Regolament (UE) 2018/842;
            
            
               “(24) “unità tal-allokazzjoni ta’ emissjonijiet annwali” tfisser subdiviżjoni ta’ allokazzjoni ta’ emissjonijiet annwali tal-Istat Membru ddeterminata skont l-Artikolu 4(3) u l-Artikolu 10 tar-Regolament (UE) 2018/842 ugwali għal tunnellata waħda ta’ ekwivalenti għal diossidu tal-karbonju;”;
            
            
               (4)fl-Artikolu 4, il-paragrafu 2 huwa sostitwit b’dan li ġej:
            
            
               “2. L-Istati Membri għandhom jużaw ir-Reġistru tal-Unjoni għall-finijiet tal-issodisfar tal-obbligi tagħhom skont l-Artikolu 19 tad-Direttiva 2003/87/KE u l-Artikolu 12 tar-Regolament (UE) 2018/842. Ir-Reġistru tal-Unjoni għandu jipprovdi lill-amministraturi nazzjonali u lid-detenturi tal-kontijiet bil-proċessi stabbiliti f’dan ir-Regolament.”;
            
            
               (5)fl-Artikolu 7, il-paragrafu 5 huwa sostitwit b’dan li ġej:
            
            
               “5. L-amministratur ċentrali, l-awtoritajiet kompetenti u l-amministraturi nazzjonali għandhom iwettqu biss il-proċessi meħtieġa sabiex jaqdu l-funzjonijiet rispettivi tagħhom f’konformità mad-Direttiva 2003/87/KE u mar-Regolament (UE) 2018/842.”;
            
            
               (6)L-Artikolu 12 huwa sostitwit b’dan li ġej:
            
            
               “Artikolu 12
            
            
               Il-ftuħ ta’ kontijiet amministrati mill-amministratur ċentrali
            
            
               1. L-amministratur ċentrali għandu jiftaħ il-kontijiet kollha tal-immaniġġjar tal-ETS fir-Reġistru tal-Unjoni, il-Kont ta’ Kwantità Totali tal-ESR AEA tal-UE, il-Kont ta’ Tħassir skont ir-Regolament (UE) 2018/842 (‘Kont ta’ Tħassir tal-ESR’), l-Anness II tal-UE tal-Kont ta’ Kwantità Totali tal-AEA, il-Kont ta’ Riżerva tas-Sikurezza tal-ESR tal-UE u Kont wieħed ta’ Konformità tal-ESR għal kull Stat Membru għal kull sena tal-perjodu ta’ konformità. 
            
            
               2. L-amministratur nazzjonali maħtur skont l-Artikolu 7(1) għandu jaġixxi bħala rappreżentant awtorizzat tal-Kontijiet ta’ Konformità tal-ESR.”; 
            
            
               (7)jiddaħħal l-Artikolu 27a li ġej:
            
            
               “Artikolu 27a
            
            
               Għeluq tal-Kont ta’ Konformità tal-ESR
            
         
         
            
               L-amministratur ċentrali għandu jagħlaq Kont ta’ Konformità tal-ESR mhux aktar kmieni minn xahar wara d-determinazzjoni tal-figura tal-istatus ta’ konformità għal dak il-kont skont l-Artikolu 59f u wara li jagħti notifika minn qabel lid-detentur tal-kont.
            
            
               Mal-għeluq tal-Kont ta’ Konformità tal-ESR, l-amministratur ċentrali għandu jiżgura li r-Reġistru tal-Unjoni jittrasferixxi l-AEAs li jifdal fil-Kont ta’ Konformità tal-ESR għall-Kont ta’ Tħassir tal-ESR.”;
            
            
               (8)jiddaħħal it-Titolu IIA li ġej: 
            
            
               “TITOLU IIA
            
            
               DISPOŻIZZJONIJIET SPEĊIFIĊI GĦAT-TRANŻAZZJONIJIET TA’ KONTABBILTÀ SKONT IR-REGOLAMENTI (UE) 2018/842 U (UE) 2018/841
            
            
               KAPITOLU 1
            
            
               Tranżazzjonijiet skont ir-Regolament (UE) 2018/842
            
            
               Artikolu 59a
                  Il-ħolqien ta’ AEAs
            
            
               1. Fil-bidu tal-perjodu ta’ konformità, l-amministratur ċentrali għandu joħloq:
            
            
               (a)fil-Kont ta’ Kwantità Totali ta’ AEAs tal-ESR tal-UE, kwantità ta’ AEAs ugwali għas-somma tal-allokazzjonijiet ta’ emissjonijiet annwali għall-Istati Membri kollha għas-snin kollha tal-perjodu ta’ konformità kif stabbilit fl-Artikolu 10(2) tar-Regolament (UE) 2018/842 u fid-Deċiżjonijiet adottati skont l-Artikolu 4(3) u l-Artikolu 10 tar-Regolament (UE) 2018/842;
            
            
               (b)fil-Kont ta’ Kwantità Totali ta’ AEAs tal-Anness II tal-UE, kwantità ta’ AEAs ugwali għas-somma tal-allokazzjonijiet ta’ emissjonijiet annwali għall-Istati Membri kollha eliġibbli għas-snin kollha tal-perjodu ta’ konformità kif stabbilit fid-Deċiżjonijiet adottati skont l-Artikoli 4(3) u (4) tar-Regolament (UE) 2018/842 abbażi tal-perċentwali nnotifikati mill-Istati Membri skont l-Artikolu 6(3) ta’ dak ir-Regolament.
            
            
               2. L-amministratur ċentrali għandu jiżgura li r-Reġistru tal-Unjoni jassenja lil kull AEA kodiċi uniku ta’ unità ta’ identifikazzjoni mal-ħolqien tagħha.
            
            
            
               Artikolu 59b
                  Unitajiet ta’ allokazzjoni ta’ emissjonijiet annwali
            
            
               L-AEAs għandhom ikunu validi għall-fini tal-issodisfar tar-rekwiżiti ta’ limitazzjoni tal-emissjonijiet ta’ gassijiet b’effett ta’ serra tal-Istati Membri skont l-Artikolu 4 tar-Regolament (UE) 2018/842 u l-impenji tagħhom skont l-Artikolu 4 tar-Regolament (UE) 2018/841. Huma għandhom ikunu trasferibbli biss skont il-kundizzjonijiet stipulati fl-Artikolu 5(1) sa (5), fl-Artikolu 6, fl-Artikolu 9(2) u fl-Artikolu 11 tar-Regolament (UE) 2018/842 u fl-Artikolu 12(1) tar-Regolament (UE) 2018/841. 
            
            
            
               Artikolu 59c
                  Trasferiment ta’ AEAs għal kull Kont ta’ Konformità tal-ESR
            
            
               1. Fil-bidu ta’ kull perjodu ta’ konformità, l-amministratur ċentrali għandu jittrasferixxi kwantità tal-AEAs li jikkorrispondu għall-allokazzjoni ta’ emissjonijiet annwali għal kull Stat Membru għal kull sena, kif stabbilit fl-Artikolu 10(2) tar-Regolament (UE) 2018/842 u fid-Deċiżjonijiet adottati skont l-Artikolu 4(3) u l-Artikolu 10 tar-Regolament (UE) 2018/842 mill-Kont ta’ Kwantità Totali ta’ AEAs tal-ESR tal-UE fil-Kont ta’ Konformità tal-ESR rilevanti.
            
            
               2. Meta fl-għeluq tal-Kont ta’ Konformità tal-ESD tal-Istat Membru għas-sena 2020 skont l-Artikolu 31 tar-Regolament (UE) Nru 389/2013, il-kwantità totali ta’ emissjonijiet ta’ gassijiet b’effett ta’ serra espressa f’tunnellati ta’ ekwivalenti ta’ diossidu tal-karbonju f’dak il-Kont ta’ Konformità tal-ESD taqbeż it-total tal-AEAs kollha, krediti internazzjonali, tCERs u lCERs, l-ammont li jikkorrispondi għall-kwantità ta’ emissjonijiet żejda, immultiplikat bil-fattur ta’ tnaqqis speċifikat fl-Artikolu 7(1)(a) tad-Deċiżjoni 406/2009/KE, għandu jitnaqqas mill-kwantità tal-AEAs ittrasferiti għall-Kont ta’ Konformità tal-ESR tal-Istat Membru għas-sena 2021 skont il-paragrafu 1 ta’ dan l-Artikolu. 
            
            
         
         
            
               Artikolu 59d
                  Introduzzjoni tad-data rilevanti dwar l-emissjonijiet ta’ gassijiet b’effett ta’ serra
            
            
               1. B’mod f’waqtu, malli tkun disponibbli d-dejta riveduta rilevanti dwar l-emissjonijiet ta’ gassijiet b’effett ta’ serra għal sena partikolari tal-perjodu ta’ konformità għall-maġġoranza tal-Istati Membri, l-amministratur ċentrali għandu jdaħħal il-kwantità totali tal-emissjonijiet riveduti rilevanti ta’ gassijiet b’effett ta’ serra espressi f’tunnellati ta’ ekwivalenti ta’ diossidu tal-karbonju għal kull Stat Membru fil-Kont ta’ Konformità tal-ESR tiegħu għal dik is-sena partikolari tal-perjodu ta’ konformità.
            
            
               2. L-amministratur ċentrali għandu jdaħħal ukoll is-somma tad-dejta rilevanti dwar l-emissjonijiet ta’ gassijiet b’effett ta’ serra għall-Istati Membri kollha għal sena partikolari fil-Kont ta’ Kwantità Totali ta’ AEAs tal-ESR tal-UE.
            
            
            
               Artikolu 59e
                  Kalkolu tal-bilanċ tal-Kont ta’ konformità tal-ESR
            
            
               1. Mal-introduzzjoni tad-data rilevanti dwar l-emissjonijiet ta’ gassijiet b’effett ta’ serra skont l-Artikolu 59d, l-amministratur ċentrali għandu jiżgura li r-Reġistru tal-Unjoni jikkalkula l-bilanċ tal-Kont ta’ Konformità tal-ESR rispettiv billi jnaqqas il-kwantità totali tal-emissjonijiet ta’ gassijiet b’effett ta’ serra riveduti espressi f’tunnellati ta’ ekwivalenti ta’ diossidu tal-karbonju fil-Kont ta’ Konformità tal-ESR rispettiv mis-somma tal-AEAs kollha fl-istess Kont ta’ Konformità tal-ESR.
            
            
               2. L-amministratur ċentrali għandu jiżgura li r-Reġistru tal-Unjoni juri l-bilanċ ta’ kull Kont ta’ Konformità tal-ESR.
            
            
            
               Artikolu 59f
                  Determinazzjoni tal-figuri tal-istatus ta’ konformità
            
            
               1. L-amministratur ċentrali għandu jiżgura li 6 xhur wara l-introduzzjoni tad-data rilevanti dwar l-emissjonijiet ta’ gassijiet b’effett ta’ serra skont l-Artikolu 59d ta’ dan ir-Regolament għas-snin 2025 u 2030, ir-Reġistru tal-Unjoni jiddetermina l-figura tal-istatus ta’ konformità għal kull Kont ta’ Konformità tal-ESR għas-snin 2021 u 2026 billi jikkalkula s-somma tal-AEAs kollha, krediti skont l-Artikolu 24a tad-Direttiva 2003/87/KE u LMUs wara li jnaqqas il-kwantità totali ta’ emissjonijiet riveduti ta’ gassijiet b’effett ta’ serra espressi f’tunnellati ta’ ekwivalenti ta’ diossidu tal-karbonju fl-istess Kont ta’ Konformità tal-ESR.
            
            
               2. L-amministratur ċentrali għandu jiżgura li r-Reġistru tal-Unjoni jiddetermina l-figura tal-istatus ta’ konformità għal kull Kont ta’ Konformità tal-ESR għal kull waħda mis-snin 2022 sal-2025 u 2027 sal-2030 billi jikkalkula s-somma tal-AEAs kollha, krediti skont l-Artikolu 24a tad-Direttiva 2003/87/KE u LMUs wara li jnaqqas il-kwantità totali ta’ emissjonijiet riveduti ta’ gassijiet b’effett ta’ serra espressi f’tunnellati ta’ ekwivalenti ta’ diossidu tal-karbonju fl-istess Kont ta’ Konformità tal-ESR f’data li taqa’ xahar wara d-determinazzjoni tal-figura tal-istatus ta’ konformità għas-sena preċedenti.
            
            
               L-amministratur ċentrali għandu jiżgura li r-Reġistru tal-Unjoni jirreġistra l-figura tal-istatus ta’ konformità għal kull Kont ta’ Konformità tal-ESR.
            
            
            
               Artikolu 59g
                  Applikazzjoni tal-Artikolu 9(1) (a) u (b) tar-Regolament (UE) 2018/842
            
            
               1. Meta l-figura tal-istatus ta’ konformità ddeterminata skont l-Artikolu 59f ta’ dan ir-Regolament tkun negattiva, l-amministratur ċentrali għandu jiżgura li r-Reġistru tal-Unjoni jittrasferixxi l-kwantità żejda tal-emissjonijiet riveduti ta’ gassijiet b’effett ta’ serra, espressi f’tunnellati ta’ ekwivalenti ta’ diossidu tal-karbonju mmultiplikati bil-fattur ta’ 1,08 speċifikat fl-Artikolu 9(1)(a) tar-Regolament (UE) 2018/842 minn Kont ta’ Konformità tal-ESR tal-Istat Membru għas-sena partikolari għall-Kont ta’ Konformità tal-ESR għas-sena ta’ wara.
            
            
               2. Fl-istess ħin, l-amministratur ċentrali għandu jimblokka l-Kontijiet ta’ Konformità tal-ESR, li jikkorrispondu għas-snin li jifdal tal-perjodu ta’ konformità, tal-Istat Membru kkonċernat.
            
            
               3. L-amministratur ċentrali għandu jbiddel l-istatus tal-Kont ta’ Konformità tal-ESR minn “imblukkat” għal “miftuħ” għas-snin kollha li jifdal tal-perjodu ta’ konformità sa mis-sena li għaliha l-figura tal-istatus ta’ konformità ddeterminata skont l-Artikolu 59f tkun żero jew pożittiva.
            
            
            
               Artikolu 59h
                  L-użu tal-flessibbiltà stipulata fl-Artikolu 6 tar-Regolament (UE) 2018/842
            
            
               L-amministratur ċentrali għandu jiżgura li, fuq talba ta’ Stat Membru, ir-Reġistru tal-Unjoni jwettaq trasferiment ta’ AEAs mill-Kont tal-Kwantità Totali tal-AEA tal-Anness II tal-UE għall-Kont ta’ Konformità tal-ESR ta’ dak l-Istat Membru għal sena partikolari tal-perjodu ta’ konformità. Tali trasferiment ma għandu jitwettaq fl-ebda wieħed mill-każijiet li ġejjin:
            
         
         
            
               (a)it-talba tal-Istat Membru tiġi sottomessa qabel il-kalkolu tal-bilanċ tal-Kont ta’ Konformità tal-ESR jew wara d-determinazzjoni tal-figura tal-istatus ta’ konformità għas-sena partikolari; 
            
            
               (b)l-Istat Membru li għamel it-talba ma jkunx elenkat fl-Anness II għar-Regolament (UE) 2018/842;
            
            
               (c)l-ammont mitlub jaqbeż il-bilanċ totali li jifdal tal-ammont speċifikat fl-Anness II għar-Regolament (UE) 2018/842 disponibbli għal dak l-Istat Membru kif stabbilit fid-Deċiżjonijiet adottati skont l-Artikoli 4(3) u (4) tar-Regolament (UE) 2018/842 u wara li titqies kwalunkwe reviżjoni ’l isfel tal-ammont skont it-tieni subparagrafu tal-Artikolu 6(3) ta’ dak ir-Regolament; 
            
            
               (d)l-ammont mitlub jaqbeż il-kwantità tal-emissjonijiet żejda għas-sena partikolari, ikkalkolat billi titqies il-kwantità ta’ AEAs ittrasferiti mill-Kont ta’ Konformità tal-ESR ta’ dak l-Istat Membru għal sena partikolari għall-Kont ta’ Konformità tal-LULUCF tiegħu skont l-Artikoli 59x(3) jew 59za(2).
            
            
            
               Artikolu 59i
                  Teħid b’self ta’ AEAs
            
            
               L-amministratur ċentrali għandu jiżgura li, fuq talba ta’ Stat Membru, ir-Reġistru tal-Unjoni jwettaq trasferiment tal-AEAs għall-Kont ta’ Konformità tal-ESR ta’ dak l-Istat Membru għal partikolari tal-perjodu ta’ konformità mill-Kont ta’ Konformità tal-ESR tiegħu għas-sena ta’ wara tal-perjodu ta’ konformità. Tali trasferiment ma għandu jitwettaq fl-ebda wieħed mill-każijiet li ġejjin: 
            
            
               (a)it-talba tal-Istat Membru tiġi sottomessa qabel il-kalkolu tal-bilanċ tal-Kont ta’ Konformità tal-ESR jew wara d-determinazzjoni tal-figura tal-istatus ta’ konformità għas-sena partikolari; 
            
            
               (b)l-ammont mitlub jaqbeż l-10 fil-mija tal-allokazzjoni annwali tal-emissjonijiet tas-sena ta’ wara kif stabbilit skont l-Artikolu 4(3) u l-Artikolu 10 tar-Regolament (UE) 2018/842 fir-rigward tas-snin 2021 sa 2025 u l-5 fil-mija tal-allokazzjoni annwali tal-emissjonijiet tas-sena ta’ wara kif stabbilit skont l-Artikolu 4(3) u l-Artikolu 10 tar-Regolament (UE) 2018/842 fir-rigward tas-snin 2026 sa 2029.
            
            
            
               Artikolu 59j
                  Tfaddil tal-AEAs
            
            
               L-amministratur ċentrali għandu jiżgura li, fuq talba ta’ Stat Membru, ir-Reġistru tal-Unjoni jwettaq trasferiment tal-AEAs mill-Kont ta’ Konformità tal-ESR ta’ dak l-Istat Membru għal sena partikolari tal-perjodu ta’ konformità għall-Kont ta’ Konformità tal-ESR tiegħu għal kwalunkwe waħda mis-snin ta’ wara tal-perjodu ta’ konformità. Tali trasferiment ma għandu jitwettaq fl-ebda wieħed mill-każijiet li ġejjin:
            
            
               (a)it-talba tal-Istat Membru tiġi sottomessa qabel il-kalkolu tal-bilanċ tal-Kont ta’ Konformità tal-ESR għas-sena partikolari; 
            
            
               (b)fir-rigward tas-sena 2021, l-ammont mitlub jaqbeż il-bilanċ pożittiv tal-kont kif ikkalkolat skont l-Artikolu 59e; 
            
            
               (c)fir-rigward tas-snin 2022 sa 2029, l-ammont miltub jaqbeż il-bilanċ pożittiv tal-kont kif ikkalkolat skont l-Artikolu 59e ta’ dan ir-Regolament jew 30 % tal-allokazzjonijiet annwali kumulattivi tal-emissjonijiet ta’ dak l-Istat Membru sa dik is-sena, kif iddeterminat skont l-Artikolu 4(3) u l-Artikolu 10 tar-Regolament (UE) 2018/842;
            
            
               (d)l-istatus tal-Kont ta’ Konformità tal-ESR li jibda t-trasferiment ma jippermettix it-trasferiment.
            
            
            
               Artikolu 59k
                  L-Użu ta’ Unitajiet ta’ Mitigazzjoni tal-Art
            
            
                L-amministratur ċentrali għandu jiżgura li, fuq talba ta’ Stat Membru, ir-Reġistru tal-Unjoni jwettaq trasferiment ta’ Unitajiet ta’ Mitigazzjoni tal-Art mill-Kont ta’ Konformità tal-LULUCF ta’ Stat Membru għall-Kont ta’ Konformità tal-ESR ta’ dak l-Istat Membru. Tali trasferiment ma għandu jitwettaq fl-ebda wieħed mill-każijiet li ġejjin:
            
            
               (a)l-ammont mitlub jaqbeż il-kwantità disponibbli ta’ LMUs eliġibbli għal trasferimenti fil-Kont ta’ Konformità tal-ESR skont l-Artikolu 59x jew l-ammont li jifdal;
            
         
         
            
               (b)l-ammont mitlub jaqbeż l-ammont disponibbli skont l-Anness III għar-Regolament (UE) 2018/842 jew l-ammont li jifdal; 
            
            
               (c)l-ammont mitlub jaqbeż il-kwantità tal-emissjonijiet għas-sena partikolari wara li titnaqqas il-kwantità ta’ AEAs għas-sena partikolari kif stabbilit fl-Artikolu 10(2) tar-Regolament (UE) 2018/842 u d-Deċiżjonijiet adottati skont l-Artikolu 4(3) u l-Artikolu 10 ta’ dak ir-Regolament, u wara li jitnaqqas it-total tal-AEAs kollha mfaddlin mis-snin preċedenti għas-sena kurrenti jew kwalunkwe sena sussegwenti skont l-Artikolu 59j ta’ dan ir-Regolament; 
            
            
               (d)dak l-Istat Membru ma jkunx issottometta r-rapport tiegħu f’konformità mat-tieni subparagrafu tal-Artikolu 7(1) tar-Regolament 525/2013 dwar l-intenzjoni tiegħu li juża l-flessibbiltà stabbilita fl-Artikolu 7 tar-Regolament (UE) 2018/842; 
            
            
               (e)dak l-Istat Membru ma jkunx ikkonforma mar-Regolament (UE) 2018/841; 
            
            
               (f)it-trasferiment jinbeda qabel il-kalkolu tal-bilanċ tal-Kont ta’ Konformità tal-LULUCF ta’ dak l-Istat Membru jew wara d-determinazzjoni tal-figura tal-istatus ta’ konformità għall-perjodu ta’ konformità partikolari skont l-Artikoli 59u u 59za; 
            
            
               (g)it-trasferiment jinbeda qabel il-kalkolu tal-bilanċ tal-Kont ta’ Konformità tal-ESR ta’ dak l-Istat Membru jew wara d-determinazzjoni tal-figura tal-istatus ta’ konformità għas-sena partikolari.
            
            
            
               Artikolu 59l
                  Trasferimenti ex-ante ta’ allokazzjoni ta’ emissjonijiet annwali ta’ Stat Membru
            
            
               L-amministratur ċentrali għandu jiżgura li, fuq talba ta’ Stat Membru, ir-Reġistru tal-Unjoni jwettaq trasferiment tal-AEAs mill-Kont ta’ Konformità tal-ESR għal sena partikolari ta’ dak l-Istat Membru għall-Kont ta’ Konformità tal-ESR ta’ Stat Membru ieħor. Tali trasferiment ma għandu jitwettaq fl-ebda wieħed mill-każijiet li ġejjin:
            
            
               (a)fir-rigward tas-snin mill-2021 sal-2025, l-ammont mitlub jaqbeż il-ħamsa fil-mija tal-allokazzjoni annwali tal-emissjonijiet tas-sena partikolari tal-Istat Membru inizjali kif iddeterminat skont l-Artikolu 4(3) u l-Artikolu 10 tar-Regolament (UE) 2018/842 jew l-ammont disponibbli li jifdal;
            
            
               (b)fir-rigward tas-snin mill-2026 sal-2030, l-ammont mitlub jaqbeż il-ħamsa fil-mija tal-allokazzjoni annwali tal-emissjonijiet tas-sena partikolari tal-Istat Membru inizjali kif iddeterminat skont l-Artikolu 4(3) u l-Artikolu 10 tar-Regolament (UE) 2018/842 jew l-ammont disponibbli li jifdal;
            
            
               (c)l-Istat Membru talab it-trasferiment għal Kont ta’ Konformità tal-ESR għal sena qabel is-sena partikolari; 
            
            
               (d)l-istatus tal-Kont ta’ Konformità tal-ESR li jibda t-trasferiment ma jippermettix it-trasferiment.
            
            
            
               Artikolu 59m
                  Trasferimenti wara l-kalkolu tal-bilanċ tal-Kont ta’ Konformità tal-ESR
            
            
               L-amministratur ċentrali għandu jiżgura li, fuq talba ta’ Stat Membru, ir-Reġistru tal-Unjoni jwettaq trasferiment tal-AEAs mill-Kont ta’ Konformità tal-ESR għal sena partikolari ta’ dak l-Istat Membru għall-Kont ta’ Konformità tal-ESR ta’ Stat Membru ieħor. Tali trasferiment ma għandu jitwettaq fl-ebda wieħed mill-każijiet li ġejjin:
            
            
               (a)it-talba tal-Istat Membru tiġi sottomessa qabel il-kalkolu tal-bilanċ tal-kont skont l-Artikolu 59e;
            
            
               (b)l-ammont mitlub jaqbeż il-bilanċ pożittiv tal-kont kif ikkalkolat skont l-Artikolu 59e jew l-ammont li jifdal;  
            
            
               (c)l-istatus tal-Kont ta’ Konformità tal-ESR li jibda t-trasferiment ma jippermettix it-trasferiment.
            
            
         
         
            
               Artikolu 59n
                  Riżerva ta’ Sikurezza
            
            
               Mal-introduzzjoni tad-data rilevanti dwar l-emissjonijiet tal-gassijiet b’effett ta’ serra skont l-Artikolu 59d ta’ dan ir-Regolament għas-sena 2030, l-amministratur ċentrali għandu joħloq fil-Kont ta’ Riżerva ta’ Sikurezza tal-ESR tal-UE kwantità ta’ AEAs addizzjonali ugwali għad-differenza bejn 70 % tat-total ta’ emissjonijiet riveduti għas-sena 2005 tal-Istati Membri kollha kif iddeterminat skont il-metodoloġija msemmija fid-Deċiżjoni adottata skont l-Artikolu 4(3) tar-Regolament (UE) 2018/842 u t-total tad-data riveduta rilevanti dwar l-emissjonijiet ta’ gassijiet b’effett ta’ serra għall-Istati Membri kollha għas-sena 2030. Dan l-ammont għandu jkun bejn 0 u 105 miljuni AEAs.
            
            
            
               Artikolu 59o
                  L-ewwel sessjoni ta’ distribuzzjoni tar-Riżerva ta’ Sikurezza
            
            
               1. L-amministratur ċentrali għandu jiżgura li, fuq talba ta’ Stat Membru, ir-Reġistru tal-Unjoni jwettaq trasferiment tal-AEAs mill-Kont ta’ Riżerva tas-Sikurezza tal-ESR tal-UE għall-Kont ta’ Konformità tal-ESR ta’ dak l-Istat Membru għal kwalunkwe waħda mis-snin mill-2026 sal-2030 kif mitlub mill-Istat Membru. Tali trasferimenti ma għandhomx jitwettqu fl-ebda wieħed mill-każijiet li ġejjin:
            
            
               (a)it-talba tirreferi għal Kont ta’ Konformità tal-ESR għal sena oħra għajr is-snin mill-2026 sal-2030;
            
            
               (b)it-talba tal-Istat Membru ssir qabel il-kalkolu tal-bilanċ għas-sena 2030;
            
            
               (c)it-talba tal-Istat Membru ssir inqas minn 6 ġimgħat qabel id-determinazzjoni tal-figura tal-istatus ta’ konformità għall-Kont ta’ Konformità tal-ESR għas-sena 2026;
            
            
               (d)it-talba tkun saret minn Stat Membru li mhuwiex elenkat fid-Deċiżjoni ppubblikata skont l-Artikolu 11(5) tar-Regolament (UE) 2018/842;
            
            
               (e)l-ammont mitlub jaqbeż l-20 % tal-kisba żejda kumplessiva ta’ dak l-Istat Membru fil-perjodu mill-2013 sal-2020 kif iddeterminat fid-Deċiżjoni ppubblikata skont l-Artikolu 11(5) tar-Regolament (UE) 2018/842 jew l-ammont imnaqqas skont il-paragrafu 3 ta’ dan l-Artikolu, jew l-ammont disponibbli li jifdal; 
            
            
               (f)il-kwantità ta’ AEAs mibjugħa lil Stati Membri oħrajn skont l-Artikoli 59l u 59m taqbeż il-kwantità ta’ AEAs akkwiżiti mingħand Stati Membri oħrajn skont l-Artikoli 59l u 59m; 
            
            
               (g)l-ammont mitlub jaqbeż il-kwantità tal-emissjonijiet żejda għas-sena partikolari meta jitqies dan li ġej:
            
            
               (`)il-kwantità ta’ AEAs għas-sena partikolari kif stabbilit fid-Deċiżjonijiet adottati skont l-Artikolu 4(3) u l-Artikolu 10 tar-Regolament (UE) 2018/842; 
            
            
               (a)il-kwantità ta’ AEA akkwiżita għal jew mibjugħa mill-Kont ta’ Konformità tal-ESR għas-sena partikolari, skont l-Artikoli 59l u 59m; 
            
            
               (b)il-kwantità sħiħa ta’ AEAs imfaddla mis-snin preċedenti għas-sena kurrenti jew kwalunkwe sena sussegwenti skont l-Artikolu 59j;
            
            
               (c)il-kwantità totali ta’ AEAs permessa għal teħid ta’ self għal dik is-sena skont l-Artikolu 59i; 
            
            
               (d)il-kwantità ta’ LMUs eliġibbli għat-trasferimenti fil-Kontijiet ta’ Konformità tal-ESR skont l-Artikolu 59x jew l-ammont disponibbli li jifdal skont l-Artikolu 59m.
            
            
               2. Sitt ġimgħat qabel id-determinazzjoni tal-figura tal-istatus ta’ konformità għas-sena 2026, l-amministratur ċentrali għandu jiżgura li r-Reġistru tal-Unjoni jikkalkula u juri s-somma totali ta’ AEAs mitluba mill-Istati Membri kollha skont il-paragrafu 1.
            
            
               3. Meta s-somma msemmija fil-paragrafu 2 tkun ogħla mill-kwantità totali ta’ AEAs fil-Kont ta’ Riserva tas-Sikurezza tal-ESR tal-UE, l-amministratur ċentrali għandu jiżgura li r-Reġistru tal-Unjoni jwettaq trasferiment ta’ kull ammont mitlub minn kull Stat Membru mnaqqas fuq bażi pro rata.
            
            
               4. L-amministratur ċentrali għandu jiżgura li r-Reġistru tal-Unjoni jikkalkula l-ammont imnaqqas fuq bażi pro rata billi jimmultiplika l-ammont mitlub bil-proporzjon tal-kwantità totali ta’ AEAs fil-Kont ta’ Riżerva tas-Sikurezza tal-ESR tal-UE u l-ammont totali mitlub mill-Istati Membri kollha skont il-paragrafu 1.
            
         
         
            
            
               Artikolu 59p
                  It-tieni sessjoni ta’ distribuzzjoni tar-Riżerva ta’ Sikurezza
            
            
               1. Meta s-somma msemmija fl-Artikolu 59o(2) tkun aktar baxxa mill-kwantità totali ta’ AEAs fil-Kont ta’ Riżerva tas-Sikurezza tal-ESR tal-UE, l-amministratur ċentrali għandu jiżgura li r-Reġistru tal-Unjoni jawtorizza talbiet addizzjonali mill-Istati Membri sakemm:
            
            
               (a)it-talba tal-Istat Membru ssir l-aktar kmieni sitt ġimgħat qabel id-determinazzjoni tal-figura tal-istatus ta’ konformità għas-sena 2026 iżda mhux aktar tard minn 3 ġimgħat qabel id-determinazzjoni tal-figura tal-istatus ta’ konformità għas-sena 2026;
            
            
               (b)it-talba tkun saret minn Stat Membru li huwa elenkat fid-Deċiżjoni ppubblikata skont l-Artikolu 11(5) tar-Regolament (UE) 2018/842;
            
            
               (c)
                     il-kwantità ta’ AEAs mibjugħa lil Stati Membri oħrajn skont l-Artikoli 59l u 59m ma taqbiżx il-kwantità ta’ AEAs akkwiżita mingħand Stati Membri oħrajn skont l-Artikoli 59l u 59m; 
            
            
               (d)l-ammont ittrasferit ma jaqbiżx il-kwantità tal-emissjonijiet żejda għas-sena partikolari meta jitqiesu l-ammonti kollha elenkati taħt l-Artikolu 59o (1)(g) u l-kwantità ta’ AEAs riċevuta skont l-Artikolu 59o. 
            
            
               2.  Jekk is-somma tat-talbiet validi kollha tkun ogħla mill-ammont totali li jifdal, l-amministratur ċentrali għandu jiżgura li r-Reġistru tal-Unjoni jikkalkula l-ammont li għandu jiġi ttrasferit għal kull talba valida billi jimmultiplika l-kwantità totali li jifdal ta’ AEAs fil-Kont ta’ Riżerva tas-Sikurezza tal-ESR tal-UE bil-proporzjon ta’ dik it-talba għas-somma tat-talbiet kollha li jissodisfaw il-kriterji stabbiliti fil-paragrafu 1.
            
            
            
               Artikolu 59q
                  Aġġustamenti
            
            
               1. Fil-każ ta’ aġġustamenti skont l-Artikolu 10 tar-Regolament (UE) 2018/842 jew ta’ kwalunkwe modifika oħra tas-somma speċifikata fl-Artikolu 59a ta’ dan ir-Regolament li twassal għal żieda fl-allokazzjoni tal-emissjonijiet annwali ta’ Stat Membru matul il-perjodu ta’ konformità, l-amministratur ċentrali għandu joħloq il-kwantità korrispondenti ta’ AEAs fil-Kont ta’ Kwantità Totali ta’ AEAs tal-ESR tal-UE u jittrasferih fil-Kont ta’ Konformità tal-ESR rilevanti tal-Istat Membru kkonċernat.
            
            
               2. Fil-każ ta’ aġġustamenti skont l-Artikolu 10 tar-Regolament (UE) 2018/842 jew ta’ kwalunkwe modifika oħra tas-somma speċifikata fl-Artikolu 59a ta’ dan ir-Regolament li twassal għal tnaqqis fl-allokazzjoni tal-emissjonijiet annwali ta’ Stat Membru matul il-perjodu ta’ konformità, l-amministratur ċentrali għandu jittrasferixxi l-kwantità korrispondenti tal-AEAs mill-Kont ta’ Konformità tal-ESR rilevanti tal-Istat Membru għall-Kont ta’ Tħassir tal-ESR.
            
            
               3. Meta Stat Membru jinnotifika bidla ’l isfel tal-perċentwal taħt it-tieni subparagrafu tal-Artikolu 6(3) tar-Regolament (UE) 2018/842 u wara l-emenda korrispondenti għall-ammonti speċifikati fid-Deċiżjoni adottata skont l-Artikolu 4(3) tar-Regolament (UE) 2018/842, l-amministratur ċentrali għandu jittrasferixxi il-kwantità korrispondenti ta’ AEAs mill-Kont ta’ Kwantità Totali ta’ AEAs tal-Anness II tal-UE għall-Kont ta’ Tħassir tal-ESR. L-ammont totali disponibbli għal dak l-Istat Membru skont l-Artikolu 6 tar-Regolament (UE) 2018/842 għandu jiġi mmodifikat kif xieraq.
            
            
            
               Artikolu 59r
                  Trasferimenti ta’ AEAs preċedentement imġemmgħin
            
            
               L-amministratur ċentrali għandu jiżgura li, fuq talba ta’ Stat Membru, ir-Reġistru tal-Unjoni jwettaq trasferiment ta’ AEAs għall-Kont ta’ Konformità tal-ESR ta’ Stat Membru għal sena partikolari tal-perjodu ta’ konformità mill-Kont ta’ Konformità tal-ESR tiegħu għal kwalunkwe waħda mis-snin sussegwenti tal-perjodu ta’ konformità. Tali trasferiment ma għandux jsir fejn:
            
            
               (a)l-ammont mitlub jaqbeż il-kwantità ta’ AEAs imġemmgħin skont l-Artikolu 59j fil-Kont ta’ Konformità tal-ESR li minnu huwa maħsub it-trasferiment; 
            
            
               (b)it-talba tal-Istat Membru ssir qabel il-kalkolu tal-bilanċ jew wara d-determinazzjoni tal-figura tal-istatus ta’ konformità tal-Kont ta’ Konformità tal-ESR li għalih huwa maħsub it-trasferiment.
            
            
            
               Artikolu 59s
                  Eżekuzzjoni u treġġigħ lura ta’ trasferimenti
            
         
         
            
               1. Għat-trasferimenti kollha speċifikati f’dan it-Titolu, għandhom japplikaw l-Artikoli 34, 35 u 55.
            
            
               2. It-trasferimenti għall-Kontijiet ta’ Konformità tal-ESR mibdija bi żball jistgħu jitreġġgħu lura fuq talba tal-amministratur nazzjonali. F’każijiet bħal dawn, għandu japplika l-Artikolu 62(4), (6), (7) u (8).”;
            
            
               (9)fl-Artikolu 70, il-paragrafu 2 huwa sostitwit b’dan li ġej:
            
            
               “2. L-amministratur ċentrali għandu jiżgura li l-EUTL iwettaq kontrolli awtomatizzati wara li jqis l-ispeċifikazzjonijiet tekniċi u ta’ skambju tad-dejta previsti fl-Artikolu 75 ta’ dan ir-Regolament għall-proċessi kollha, sabiex jiġu identifikati irregolaritajiet u diskrepanzi, fejn proċess propost ma jkunx konformi mar-rekwiżiti tad-Direttiva 2003/87/KE, tar-Regolament (UE) 2018/842 u ta’ dan ir-Regolament.”;
            
            
               (10)L-Anness I tar-Regolament Delegat tal-Kummissjoni [C(2019)1841 tat-12 ta’ Marzu 2019] li jissupplementa d-Direttiva 2003/87/KE tal-Parlament Ewropew u tal-Kunsill fir-rigward tal-funzjonament tar-Reġistru tal-Unjoni huwa emendat skont l-Anness I ta’ dan ir-Regolament;
            
            
               (11)L-Anness XIII tar-Regolament Delegat tal-Kummissjoni [C(2019)1841 tat-12 ta’ Marzu 2019] li jissupplementa d-Direttiva 2003/87/KE tal-Parlament Ewropew u tal-Kunsill fir-rigward tal-funzjonament tar-Reġistru tal-Unjoni huwa emendat skont l-Anness II ta’ dan ir-Regolament.  
            
            
               Artikolu 2
                  Dħul fis-seħħ
            
            
               Dan ir-Regolament jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Għandu japplika mill-1 ta’ Jannar 2021.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 13.3.2019
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  
                        Regolament (UE) 2018/842 tal-Parlament Ewropew u tal-Kunsill tat-30 ta’ Mejju 2018 dwar it-tnaqqis annwali vinkolanti tal-emissjonijiet ta’ gassijiet serra mill-Istati Membri mill-2021 sal-2030 li jikkontribwixxi għall-azzjoni klimatika biex jiġu onorati l-impenji li saru fil-Ftehim ta’ Pariġi, u li jemenda r-Regolament (UE) Nru 525/2013 (ĠU L 156, 19.6.2018; p. 26).
               
               
                  
                     (2)
                  
                        Regolament tal-Kummissjoni (UE) Nru 389/2013 tat-2 ta’ Mejju 2013 li jistabbilixxi Reġistru tal-Unjoni skont id-Direttiva 2003/87/KE tal-Parlament Ewropew u tal-Kunsill, id-Deċiżjonijiet Nri 280/2004/KE u 406/2009/KE tal-Parlament Ewropew u tal-Kunsill, u li jħassar ir-Regolamenti tal-Kummissjoni (UE) Nri 920/2010 u 1193/2011 (ĠU L 122, 3.5.2013, p. 1).
               
               
                  
                     (3)
                  
                        Il-Ftehim Interistituzzjonali Bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea tat-13 ta’ April 2016 dwar it-Tfassil Aħjar tal-Liġijiet (ĠU L 123, 12.5.2016, p. 1).
               
               
                  
                     (4)
                  
                        Ir-Regolament (UE) 2018/1999 tal-Parlament Ewropew u tal-Kunsill tal-11 ta' Diċembru 2018 dwar il-Governanza tal-Unjoni tal-Enerġija u tal-Azzjoni Klimatika, li jemenda r-Regolamenti (KE) Nru 663/2009 u (KE) Nru 715/2009 tal-Parlament Ewropew u tal-Kunsill, id-Direttivi 94/22/KE, 98/70/KE, 2009/31/KE, 2009/73/KE, 2010/31/UE, 2012/27/UE u 2013/30/UE tal-Parlament Ewropew u tal-Kunsill, id-Direttivi tal-Kunsill 2009/119/KE u (UE) 2015/652 u li jħassar ir-Regolament (UE) Nru 525/2013 tal-Parlament Ewropew u tal-Kunsill (ĠU L 328, 21.12.2018, p. 1).
               
               
                  
                     (5)
                  
                        ĠU L 156, 19.6.2018; p. 26.
               
               
                  
                     (6)
                  
                        [ĠU L] 
               
               
                  
                     (7)
                  
                        Id-Direttiva 2003/87/KE tal-Parlament Ewropew u tal-Kunsill tat-13 ta’ Ottubru 2003 li tistabbilixxi skema għall-iskambju ta’ kwoti ta’ emissjonijiet ta’ gassijiet serra ġewwa l-Komunità u li temenda d-Direttiva tal-Kunsill 96/61/KE (ĠU L 275, 25.10.2003, p. 32).
               
               
                  
                     (8)
                  
                        Regolament tal-Kummissjoni (UE) Nru 389/2013 tat-2 ta’ Mejju 2013 li jistabbilixxi Reġistru tal-Unjoni skont id-Direttiva 2003/87/KE tal-Parlament Ewropew u tal-Kunsill, id-Deċiżjonijiet Nri 280/2004/KE u 406/2009/KE tal-Parlament Ewropew u tal-Kunsill, u li jħassar ir-Regolamenti tal-Kummissjoni (UE) Nri 920/2010 u 1193/2011 (ĠU L 122, 3.5.2013, p. 1).
               
               
                  
                     (9)
                  
                        Deċiżjoni Nru 406/2009/KE tal-Parlament Ewropew u tal-Kunsill tat-23 ta’ April 2009 dwar l-isforz tal-Istati Membri biex inaqqsu l-emissjonijiet tagħhom tal-gassijiet serra biex jonoraw l-impenji tal-Komunità għat-tnaqqis tal-emissjonijiet tal-gassijiet serra sal-2020 (ĠU L 140, 5.6.2009, p. 136).
               
            
      
    ---documentbreak--- 
      
         
         
            
               ANNESS I
            
            
               Fl-Anness I tar-Regolament Delegat tal-Kummissjoni [C(2019)1841 tat-12 ta’ Marzu 2019] li jissupplementa d-Direttiva 2003/87/KE tal-Parlament Ewropew u tal-Kunsill fir-rigward tal-funzjonament tar-Reġistru tal-Unjoni, tiżdied it-tabella li ġejja: 
            
            
            
               “Tabella I-II: Kontijiet għall-finijiet ta’ tranżazzjonijiet ta’ kontabilità skont it-Titolu IIA
            
            
                     
                        Isem it-tip ta’ kont
                     
                  
                  
                     
                        Detentur tal-kont
                     
                  
                  
                     
                        Amministratur tal-kont
                     
                  
                  
                     
                        Għadd ta' kontijiet ta' dan it-tip
                     
                  
                  
                     
                        AEA
                     
                  
                  
                     
                        Emissjonijiet kontabilizzati/
                        assorbimenti kontabilizzati
                     
                  
                  
                     
                        LMU
                     
                  
                  
                     
                        MFLFA
                     
                  
               
                     
                        Kont ta’ Kwantità Totali ta’ AEAs tal-ESR tal-UE
                     
                  
                  
                     
                        UE
                     
                  
                  
                     
                        amministratur ċentrali
                     
                  
                  
                     
                        1
                     
                  
                  
                     
                        Iva
                     
                  
                  
                     
                        Le
                     
                  
                  
                     
                        Le
                     
                  
                  
                     
                        Le
                     
                  
               
                     
                        Kont ta’ Tħassir tal-ESR
                     
                  
                  
                     
                        UE
                     
                  
                  
                     
                        amministratur ċentrali
                     
                  
                  
                     
                        1
                     
                  
                  
                     
                        Iva
                     
                  
                  
                     
                        Le
                     
                  
                  
                     
                        Iva
                     
                  
                  
                     
                        Le
                     
                  
               
                     
                        Kont ta’ Kwantità Totali ta’ AEAs tal-Anness II tal-UE 
                     
                  
                  
                     
                        UE
                     
                  
                  
                     
                        amministratur ċentrali
                     
                  
                  
                     
                        1
                     
                  
                  
                     
                        Iva
                     
                  
                  
                     
                        Le
                     
                  
                  
                     
                        Le
                     
                  
                  
                     
                        Le
                     
                  
               
                     
                        Kont ta’ Riżerva ta’ Sikurezza tal-ESR tal-UE
                     
                  
                  
                     
                        UE
                     
                  
                  
                     
                        amministratur ċentrali
                     
                  
                  
                     
                        1
                     
                  
                  
                     
                        Iva
                     
                  
                  
                     
                        Le
                     
                  
                  
                     
                        Le
                     
                  
                  
                     
                        Le
                     
                  
               
                     
                        Kont ta’ Konformità tal-ESR
                     
                  
                  
                     
                        Stat Membru
                     
                  
                  
                     
                        amministratur ċentrali
                     
                  
                  
                     
                        1 għal kull 10 snin ta’ konformità għal kull Stat Membru
                     
                  
                  
                     
                        Iva
                     
                  
                  
                     
                        Le
                     
                  
                  
                     
                        Iva
                     
                  
                  
                     
                        Le”
                     
                  
               
            
               ANNESS II
            
            
               Fl-Anness XIII tar-Regolament Delegat tal-Kummissjoni [C(2019)1841 tat-12 ta’ Marzu 2019] li jissupplementa d-Direttiva 2003/87/KE tal-Parlament Ewropew u tal-Kunsill fir-rigward tal-funzjonament tar-Reġistru tal-Unjoni, jiżdied il-punt II li ġej:
            
            
            
               “II. Informazzjoni relatata mal-kontabilità tat-tranżazzjonijiet taħt it-Titolu IIA 
            
            
               Informazzjoni disponibbli għall-pubbliku
            
            
               7.L-amministratur ċentrali għandu jqiegħed għad-dispożizzjoni tal-pubbliku l-informazzjoni li ġejja għal kull kont ta’ konformità ESR, u jaġġornah fi żmien 24 siegħa fejn rilevanti:
            
            
               (a)informazzjoni dwar l-Istat Membru detentur tal-kont;
            
            
               (b)l-Allokazzjonijiet ta’ Emissjonijiet Annwali kif determinati skont l-Artikolu 4(3) u l-Artikolu 10 tar-Regolament (UE) 2018/842;
            
            
               (c)l-istat ta’ kull Kont ta’ Konformità tal-ESR skont l-Artikolu 10;
            
            
               (d)id-data ta’ emissjonijiet ta’ gassijiet serra rilevanti skont l-Artikolu 59d;
            
            
               (e)iċ-ċifra ta’ stat tal-konformità skont l-Artikolu 59f għal kull Kont ta' Konformità tal-ESR, kif ġej:
            
            
               (i)A għall-konformità,
            
            
               (ii)I għan-nuqqas ta’ konformità;
            
         
         
            
               (f)il-kwantità ta' emissjonijiet ta’ gassijiet serra mdaħħla skont l-Artikolu 59g;
            
            
               (g)l-informazzjoni li ġejja dwar kull tranżazzjoni kompluta:
            
            
               (i)l-isem tad-detentur tal-kont u l-ID tad-detentur tal-kont li qed jittrasferixxi;
            
            
               (ii)l-isem tad-detentur tal-kont u l-ID tad-detentur tal-kont li qed jakkwista;
            
            
               (iii)l-ammont ta’ AEAs involuti fit-tranżazzjoni, mingħajr il-kodiċi ta’ identifikazzjoni unika tal-unità tal-AEA; 
            
            
               (iv)il-kodiċi ta’ identifikazzjoni tat-tranżazzjoni;
            
            
               (v)id-data u l-ħin li fihom tkun tlestiet it-tranżazzjoni (f'Ħin Ċentrali Ewropew);
            
            
               (vi)it-tip tat-tranżazzjoni.
            
            
            
               Informazzjoni disponibbli għad-detenturi tal-kontijiet
            
            
               8.Ir-Reġistru tal-Unjoni għandu juri l-informazzjoni li ġejja fil-parti tas-sit web tar-Reġistru tal-Unjoni aċċessibbli biss għad-detentur tal-kont ta’ kontabilità ESR, u għandu jaġġornaha f’ħin reali:
            
            
               (a)il-parteċipazzjonijiet attwali ta’ AEAs, mingħajr il-kodiċi uniku ta’ identifikazzjoni tal-unità tal-AEAs;
            
            
               (b)lista ta’ tranżazzjonijiet proposti mibdijin minn dak id-detentur ta’ kont, bid-dettalji għal kull tranżazzjoni proposta;
            
            
               (i)l-elementi fil-punt 7(g);
            
            
               (ii)id-data u l-ħin li fihom it-tranżazzjoni ġiet proposta (f’Ħin tal-Ewropa Ċentrali);
            
            
               (iii)l-istat attwali ta’ dik it-tranżazzjoni proposta;
            
            
               (iv)kull kodiċi ta’ tweġiba mibgħuta b’riżultat tal-ispezzjonijiet magħmulin mir-reġistru u mill-EUTL;
            
            
               (c)lista ta’ AEAs akkwistati minn dak il-kont b’riżultat ta’ tranżazzjonijiet kompletati, bid-dettalji għal kull tranżazzjoni tal-elementi fil-punt 7(g);
            
            
               (d)lista ta’ AEAs ittrasferiti ’l barra minn dak il-kont b’riżultat ta’ tranżazzjonijiet kompletati, bid-dettalji għal kull tranżazzjoni tal-elementi fil-punt 7(g).”